Balettimaailman klassikko saapuu Tampere-taloon! – Katso video

ENSI-ILTA Pähkinänsärkijän keulilla nähdään niin kansainvälistä kuin paikallistakin osaamista.

Ja tuosta se askelsarja lähtee. Kanadalainen konkari André Laprise ohjasi Tampereen Konservatorion balettiopiskelijoita torstai-iltana Pyynikillä. Katso video Tamperelaisen nettisivuilta. Pekka Ruissalo

Pekka Ruissalo

Tampereen konservatorion tiloissa käy myöhään torstai-iltana kova hulina. Niin on käynyt jo maanantaista asti, kun ryhmä konservatorion balettitanssijoita on harjoitellut suurta projektia varten. Kyseessä on konservatorion, Tampere Filharmonian ja Brnon kansallisteatterin baletin yhteistyössä toteuttama balettimaailman klassikko Pähkinänsärkijä Kaikki tähtää ensi-iltaan, joka nähdään Tampere-talossa ensi viikon perjantaina.

Projektin keulilla nähdään todellinen tekijämies. Hän on kanadalainen André Laprise, jolta löytyy vuosikymmenten mittainen historia baletin parista. Osittain tanssijana, mutta suurimman osan elämäntyöstään hän on tehnyt nimenomaan koreografia- ja ohjauspuolella.

Erityinen ylpeydenaihe miehelle on Pähkinänsärkijän sovitus, jota hän aikoinaan laati yhdessä vanhan työkaverinsa Fernand Naultin apuna. Sitten työkaveri menehtyi ja sovitus jäi Lapriselle. Se nähdään Suomessa nyt ensimmäistä kertaa.

Ainutlaatuisista piirteistä osaavat kommentoida täkäläiset tanssijat. Nyt Pähkinänsärkijän lapsipääroolitkin on rakennettu niin, että esittäjät ovat paikallisia tekijöitä. Yleensä on niin, että Brnon kansallisteatteri kiertää ympäri maailmaa pääroolien esittäjät mukanaan, nyt ne harjoitutetaan paikallisesti. Luottoa tamperelaiseen osaamiseen löytyy, sillä tällaiseen ratkaisuun on päädytty nyt ensimmäistä kertaa.

– Tässä on lihaksille työläämpiä liikkeitä. Kun yleensä kädet nostetaan suoraan ylös, tässä ne jäävät hieman vaiheeseen. Toistettuna se on haastavaa, kertovat mukana olevat 14-vuotias Silvia Tähtinen ja 15-vuotias Venla Paananen

Kahden tunnin mittaisessa baletissa tamperelaisten osuus on 3–5 minuuttia. Sitä hiotaan kuntoon kahden viikon harjoitusjaksolla, jolloin tytöt harjoittelevat jokaisena iltana.

– Rankkaa on, mutta projekti on todellinen unelmien täyttymys. Pitää vaan nukkua hyvin.

Tarinan lapsipääroolit toteutetaan siis paikallisten osaajien voimin. Niissä nähdään konservatorion laajan perusopetuksen opintoja suorittavat oppilaat. Clara-tyttöä esittävät Vilja Lindholm ja Saana Ilveskivi, poikien pääroolissa Fritzinä nähdään Oiva Riihelä ja Eikka Palmroth

Pähkinänsärkijä Pjotr Tsaikovskin säveltämä balettiteos 1800-luvulta. Ensiesitys Pietarin Mariinski-teatterissa vuonna 1892. Baletin tarina keskittyy jouluyön odotukseen ja pienen Clara-tytön kokemuksiin. Tampereella tämä sovitus nähdään ensimmäistä kertaa. Lavalla nähdään kaksituntisessa esityksessä yli sata tanssijaa. Ammattilaisten kanssa nähdään kuusikymmentä tamperelaista balettiosaajaa. Ensi-ilta Tampere-talossa 18.11. kello 19, lisäksi 19. ja 20. marraskuuta järjestetään kaksi näytöstä.